Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Stājies spēkā pamiers starp Izraēlu un palestīniešu grupējumu “Islāma džihāds”. Apšaudēs kopš piektdienas, 5. augusta, gājuši bojā 44 cilvēki, tajā skaitā seši bērni, bet vairāk nekā 300 cilvēki ievainoti.

Vēl svētdien dienas pirmajā pusē palestīniešu kaujinieki Gazas joslā izšāva raķetes uz Jeruzalemi, un kopējais palaisto šāviņu skaits pieauga līdz četriem simtiem.

Savukārt Izraēlas armija turpināja apšaudīt palestīniešu kaujinieku grupējuma “Islāma džihāds” pozīcijas. Tās pārstāvji arī apgalvoja, ka piektdien uzsāktās operācijas mērķis ir sasniegts un visa grupējuma militārā spārna augstākā vadība Gazā ir neitralizēta.

Vēlāk palestīniešu grupējuma pārstāvji paziņoja, ka ar Ēģiptes starpniecību noslēgta pamiera vienošanās. Tajā esot paredzēts, ka oficiālā Kaira centīsies atbrīvot no Izraēlas apcietinājuma divus palestīniešu ieslodzītos.

Plašāki komentāri par vienošanos netiek sniegti, bet pagaidām nav ziņu par šonakt notikušām apšaudēm vai uzbrukumiem.

Trīs dienu laikā Latvijā reģistrēti 2909 jauni inficēšanās ar Covid-19 gadījumi, bet ziņojumi par mirušajiem nav saņemti, liecina Slimību profilakses un kontroles centra (SPKC) informācija.

Pēdējās trīs dienās veikti 8508 Covid-19 testi un reģistrēti 2909 jauni inficēšanās gadījumi. No inficētajiem 1294 ir nevakcinēti vai vakcinācijas kursu nepabeiguši, bet 1615 ir vakcinēti.

Pozitīvo gadījumu īpatsvars pret testētajiem: 34,2%.

Aizvadītajā diennaktī nav saņemti ziņojumi par mirušajiem Covid-19 slimniekiem. Kopš pandēmijas sākuma pēc operatīvajiem datiem miris 5901 ar Covid-19 inficētais, taču kopējais upuru skaits ir lielāks, jo daļa gadījumu nenonāk operatīvajā SPKC statistikā.

.

Meža Mackeviču poligonā Augšdaugavas novada Vaboles pagastā sākusies aktīva militāra rosība. Tur un apkārtnē notiek plānotā Zemessardzes 3. Latgales brigādes karavīru un zemessargu apmācība, kā arī vienlaikus notiek zemessargu pamatapmācības nometne.

Nacionālie bruņotie spēki (NBS) aicina iedzīvotājus ar sapratni izturēties pret Zemessardzes aktivitātēm.

Brigādes jauno zemessargu pamatapmācības nometne poligonā sākusies 7. augustā un ilgs trīs nedēļas. Lauka kaujas iemaņu programmā no 17. līdz 19. augustam karavīri tiks apmācīti orientēšanās jomā, bet no 24. līdz 26. augustam tiks organizēti tā dēvētie sausie treniņi (uguns un kustība bez munīcijas). Tāpat arī katru nedēļu pa pāris dienām notiek Zemessardzes 36. kaujas atbalsta bataljona Mīnmetēju baterijas apmācības.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.